runetrust/blame-folketinget-dk huggingface dataset:
Pelle Dragsted (EL), 2023-10-05:
Jeg kan godt forstå, at ordføreren har svært ved at forsvare de her skattelettelser, og at han derfor svarer på noget helt andet.
For de skattelettelser, jeg taler om, til ejendomsspekulanterne og til millionærerne skaber da ikke flere penge i kassen; de tømmer kassen for penge.
De skaber heller ikke arbejdskraft.
Så det er fint, at ordføreren gerne vil svare på noget andet end det, jeg spørger om, men det, jeg spørger om, er jo ikke kun noget, jeg spørger om, hr. ordfører.
Det er også noget, jeres borgmestre i hele landet, jeres byrådsmedlemmer og jeres medlemmer spørger om – 82 pct. af Socialdemokratiets vælgere.
Så ordføreren kan godt skyde på Enhedslisten, men der er mange, der ligesom jeg har svært ved at forstå, hvorfor I prioriterer skattelettelser til folk, der ikke mangler noget, i en situation, hvor velfærden er i en så dyb krise.
Christian Rabjerg Madsen (S), 2023-10-05:
Hr. Pelle Dragsted er jo en historisk bevidst mand, og hr. Pelle Dragsted er altid klar med en analyse af, hvad Socialdemokratiet er og ikke er.
Og i hr. Pelle Dragsteds optik er det altså sådan, at Socialdemokratiet er et parti, som investerer i velfærden, men det er altid en sang om, at det gør vi ikke nok.
Og det er jo rigtigt nok, at Socialdemokratiet er et parti, som investerer i velfærden; det har vi gjort sammen med Enhedslisten, og det fortsætter vi med under den nuværende regering.
Men Socialdemokratiet er jo også et andet parti.
Vi er nemlig et parti, der tager ansvar for at sikre, at de penge, vi i fællesskab kan investere i velfærdssamfundet, også rent faktisk er til stede.
Derfor er Socialdemokratiet også et parti, der i modsætning til Enhedslisten tager ansvar for eksempelvis velfærdsaftalen, som er fundamentet under, at vi kan investere i den velfærd, som vi her diskuterer.
Jeg bed mærke i, at hr. Pelle Dragsted var meget optaget af Socialdemokratiet i 1950'erne i en artikel for ganske nylig.
Hvad var det, vi gjorde i 1950'erne?
Vi udvidede velfærdssamfundet, og det er jeg stolt af.
Hvordan gjorde vi det?
Det gjorde vi ved at udvide arbejdsstyrken.
Det var ikke to forskellige udviklinger; det var udviklinger, der hang sammen.
Derfor kan man, hvis man gerne vil være socialdemokrat, ikke nøjes med at pege på, hvordan man bruger penge.
Man må også pege på, hvordan man leverer den finansiering, der er grundlaget og fundamentet for vores velfærdssamfund.
Pelle Dragsted (EL), 2023-10-05:
Tak for det, og tak for talen.
Der var mange fine ord, men når det kommer til virkeligheden, har jeg simpelt hen så svært ved at genkende Socialdemokratiet.
Jeg kan simpelt hen ikke få ind i mit hoved, at I prioriterer skattelettelser til ejendomsinvestorer, til selskabsarvinger og til millionærer.
Altså, det er folk, der i forvejen har, hvad de skal bruge.
Jeg kan ikke få det ind i mit hoved.
Christian Rabjerg Madsen (S), 2023-10-05:
Man kan simpelt hen ikke komme et papir ind imellem statsministeren og undertegnede i det her spørgsmål.
Ja, jeg bakker fuldstændig op om, at vi har en statsminister, som meget klart sætter en finger på, at der er en sammenhæng imellem det og det at have et velfærdssamfund, som hjælper dem, der ikke kan selv, med at få adgang til uddannelse, til daginstitutioner, til ældrepleje og til sundhedsvæsenet, upåagtet om de har en betalingsevne.
Det kan jeg så forstå at Konservative er mindre optaget af.
Jeg synes også, Konservatives tilgang her vidner om, at man måske i virkeligheden har været ansvarsfri for længe i hængekøjen til, at man ønsker at indgå i en debat om, hvordan vi faktisk leverer beskæftigelse.
For beskæftigelse er forudsætningen – og det ved De Konservative selvfølgelig godt – for et velfungerende velfærdssamfund, som vi kerer os enormt meget om i Socialdemokratiet.
Søren Pape Poulsen (KF), 2023-10-05:
Jeg synes, at folk skal arbejde alt det, de har lyst til, at de skal arbejde rigtig meget, og at vi skal give dem en gulerod, så de vil gøre en ekstra indsats.
Men vi skal ikke udskamme nogen, hvis en familie vælger at sige, at de nu har små børn, og at de i deres familie så faktisk prioriterer, at der lige er et par år, hvor en af forældrene arbejder mindre.
Så jeg er jo glad for at høre, at ordføreren i hvert fald noget hen ad vejen ligesom tager afstand fra statsministerens udsagn, altså henvisningen til dovenskab, og hvad det var for nogle citater omkring Stauning, vi hørte på DI's årsmøde.
Når familierne har det godt, har Danmark det godt.
Og er det ikke det vigtigste, og er det ikke det, der skal skabe værdi i vores land, at man har lyst til at gå på arbejde for at forsørge sig selv og sin familie og ikke bare for at skaffe penge til en stor stat, så man kan sidde og dele penge ud fra regeringens side?
Christian Rabjerg Madsen (S), 2023-10-05:
Jeg tror, der er mange, der arbejder for at få en løn, men jeg tror også, at mindst lige så mange, hvis ikke flere, arbejder for at være sammen med deres gode kollegaer, for at dygtiggøre sig, selvrealisere, for at opleve at stå op til en meningsfuldhed, hvor det betyder noget, om man møder frem eller ej.
På den måde tror jeg arbejdet er sundt og dannende på rigtig mange parametre.
Jeg anerkender, at der skal være selvbestemmelse, i forhold til hvor meget vi arbejder.
Vi har så en politisk opgave i at sikre, at der er meget arbejde, at vi arbejder meget, at vi skaber rammer for, at sygeplejersken og sosu-assistenten faktisk har lyst til at gå på fuld tid i stedet for deltid.
For konsekvensen af det, hvis vi alle sammen arbejder langt mindre, er jo, at vores velfærdssamfunds sikkerhedsnet eroderer og forsvinder.
Og det kan godt være, at hr. Søren Pape Poulsen er ligeglad med det, fordi de rige kan betale selv.
Men det kan de fattige ikke, og jeg er optaget af, at man, uanset om man er høj eller lav, uanset om man er rig eller fattig, får en god service på sygehuset og i uddannelsessystemet.
Og for at kunne levere det velfærdssamfund, den samfundsmodel, kræver det, at vi arbejder ganske meget.
Søren Pape Poulsen (KF), 2023-10-05:
Tak for det, og tak til ordføreren for talen.
Jeg synes jo nogle gange, det er befriende, når vi i dansk politik oplever, at der faktisk sådan rigtig er forskel på holdninger og på værdier.
Tit og ofte bliver dansk politik sådan noget med Socialdemokratiet plus/minus 5 pct. osv., og det er ordføreren sikkert godt tilfreds med.
Men jeg synes jo, vi for nylig fik en rigtig god værdidebat om, hvem vi egentlig er her for, og hvem vi arbejder for.
For i Det Konservative Folkeparti har vi den holdning, at man går på arbejde hver dag, fordi man vil forsørge sin familie og sig selv, man vil udvikle sig, og man vil kæmpe for et godt liv for sine nærmeste.
Så kære hr. Christian Rabjerg Madsen, hvem arbejder vi for?
Og hvorfor er det, vi skal være skaffedyr for staten i stedet for vores familier?
Christian Rabjerg Madsen (S), 2023-10-05:
Næh, jeg synes, vi har masser af bud.
Altså, noget af det, vi skal løse, er jo den aktuelle, men også strukturelle udfordring med arbejdskraft.
Så jeg synes bestemt, at vi har masser af gode bud på, hvordan vi løser den her udfordring.
Men jeg tror, det er en udfordring, vi kommer til at diskutere i det her Folketing og også i fremtidige Folketing.
Det er relativt nyt, at Liberal Alliance fuldstændig forlader diskussionen om den strukturelle beskæftigelse.
Det må man sige.
Vi har i Socialdemokratiet sagt meget specifikt, at den diskussion ikke handler om børnefamilier, og at der kan være meget gode grunde til i perioder at gå på deltid.
Jeg har også haft en direkte samtale med forfatteren bag »ÆRØ MANIFESTET«, og vi var enige om mange ting, bl.a. behovet for at investere i vores børnehaver, sådan at de bliver bedre.
Men hvad er forudsætningen for at investere i vores børnehaver?
Det er jo, at vi har en stærk beskæftigelse.
Jeg tror bare, man må sige – lidt som De Konservative gør – at Liberal Alliances synspunkt i forhold til spørgsmålet om beskæftigelse er en afspejling af, at man i for lang tid har været i hængekøjen, at man i for lang tid har været væk fra ansvaret.
For hvis man kerer sig om samfundets sammenhæng og velfærdssamfundets finansiering, må man også kere sig om, at vi fastholder den høje arbejdsmoral, som er kendetegnende for Danmark.
Sólbjørg Jakobsen (LA), 2023-10-05:
Det er bestemt ikke nyt, at Liberal Alliance godt ved, at det koster lidt på arbejdsudbuddet at give den her fleksibilitet.
Derfor er det også med i vores 2035-plan, hvor vi giver et fradrag, hvis man vælger at passe sine børn hjemme.
Det regner vi også med i vores ansvarligt finansierede økonomiske plan.
Så det er simpelt hen løgn at sige, at vi ikke har taget højde for det eller keret os om det før.
Men er man så fuldstændig afhægtet fra virkeligheden derude, at man ikke kan høre, at det her er det offentlige, der ikke opfylder samfundskontrakten?
Hvorfor ikke spare på alt det administrative bøvl, der er kommet igennem det sidste stykke tid?
Morten Dahlin (V), 2023-10-05:
Der er en proces i ministeriet for landdistrikter, og den er jeg tryg ved.
Jeg synes ikke, det er underligt, at der er lokale medlemmer af diverse partier, der naturligvis kæmper for deres lokalområde.
Jeg har selv tilbragt 13 år i et byråd.
Vi er optaget af både at nå i mål med vores grønne omstilling og også at beskytte den unikke danske natur.
Jeg er helt overbevist om, at når den proces, der er i ministeriet for landdistrikter, er færdig, vil det også afspejle den balance.
Pernille Vermund (NB), 2023-10-05:
Nu svarer ordføreren som en rigtig Venstremand, for Venstre er – det kan vi jo se – på det her punkt også splittet.
Da jeg var ved Vadehavet sidst, til dialog på diget, stod der tre lokale Venstrefolk, som sagde nej tak til et testcenter.
I Folketinget siger man ikke lige så klart nej tak; der står man jo bag aftalen, som lige nu ligger på kirkeministerens bord.
Og kirkeministeren er i øvrigt også Venstrekvinde.
Så jeg kunne godt tænke mig et klart svar fra Venstres ordfører: Mener Venstre, at det er en god idé at placere kæmpevindmøller ved Vadehavet?
Morten Dahlin (V), 2023-10-05:
Tak for spørgsmålet.
Jeg holder personligt utrolig meget af Vadehavet.
Det er en unik dansk perle, som har en naturmæssig værdi og, hvis man er til den slags, også har en økonomisk værdi, fordi der er en masse turisme i det.
Det har også en kulturel værdi.
Det er jo det område, friserne bosatte sig i, og det synes jeg er en væsentlig, men nogle gange lidt overset del af den danske historie, altså hvordan vi faktisk har haft et mindretal, der har fungeret i vadehavsområdet.
Spørgsmålet rammer jo midt ned i det dilemma, som bliver en af de væsentligste problemstillinger, vi skal tage os af herinde i Folketinget, når vi skal lave en grøn omstilling, nemlig dilemmaet mellem på den ene side behovet for klimahandling og på den anden side behovet for handling i forhold til naturen, og de hensyn kan nogle gange godt være svære at forene.
Det er også derfor, der er en proces, i forhold til hvor de her vindmøller skal sættes op, og i den proces kan jeg garantere spørgeren, at Venstre også er optaget af natursiden i det spørgsmål.
Men det der dilemma er hamrende svært, og alle, der går op i den grønne omstilling, vil i de kommende år nogle gange opleve at skulle tage stilling til nogle meget svære dilemmaer, hvor natur og klima kommer til, i hvert fald på overfladen, at stå over for hinanden.
Pernille Vermund (NB), 2023-10-05:
Jeg ved ikke, om Julius sidder oppe på tilhørerpladserne endnu.
Jeg kan ikke se Julius, men jeg kan da sige, at jeg bestemt kommer til at sende mine drenge, som også er brøndbyfans, forbi Julius' bod, næste gang
de er på stadion
Et sted, jeg også godt kunne tænke mig at sende mine drenge forbi og måske også sikre, at børn fremover kan besøge, er jo vores unikke natur ved Vadehavet.
Lige nu er der en voldsom diskussion, som handler om, om der skal placeres et stort testcenter for kæmpevindmøller ved Vadehavet.
Lad mig slå det fast og lave en disclaimer allerede nu: I Nye Borgerlige er vi ikke imod vindmøller.
Vi er i øvrigt heller ikke imod solceller.
De skal sidde på tagene af bygningerne og ikke lægges ud som solcelleørkener.
Derfor er mit spørgsmål i dag til ordføreren: Mener ordføreren og mener Venstre, at det er en god idé at placere 450 m høje kæmpevindmøller ved Vadehavet?
Morten Dahlin (V), 2023-10-05:
Det må jeg bare være helt ærlig at sige.
For at svare på spørgsmålet, altså om jeg ser en fremtid for mig, hvor dansk landbrug producerer flere plantebaserede fødevarer, vil jeg sige, at det tror jeg er den vej det går.
Efterspørgslen på den type produkter stiger jo, og så har folk, der producerer, en tendens til at begynde at producere den slags fødevarer.
Og jeg er helt overbevist om, at det kommer vi også til at være verdens bedste til, ligesom vi er verdens bedste til at producere andre fødevarer.
Det skal vi gøre, mens vi når vores klimamål, og mens vi hjælper med at stoppe de katastrofale klimaforandringer og udvikler et stærkt og bæredygtigt fødevareerhverv her i Danmark.
Franciska Rosenkilde (ALT), 2023-10-05:
Faktisk er det jo sådan nu, at der er et fald i den danske svineeksport, fordi netop kinesere og andre er begyndt at lave det selv.
Derfor kunne det jo være oplagt, at vi i Danmark rent faktisk begynder at producere nogle grønnere fødevarer, som vi så kunne blive førende indenfor, og rent faktisk snart blive det foregangsland, vi har sagt vi er i så mange år.
Når det så er sagt, er vi jo politikere.
Det er os, der skal laves strukturerne.
Vi kan jo ikke bare sidde her og sige, at den grønne omstilling skal være markedsdrevet.
Det er jo vores ansvar at lave de strukturer, sådan at det marked bliver grønt.
De strukturer er jo meget det, som landbruget lige nu mangler.
Morten Dahlin (V), 2023-10-05:
Vi mener, at vi skal nå vores klimamål.
Vi mener, at alle sektorer, også landbruget, skal bidrage til, at vi når de klimamål.
Det er derfor, vi står på mål for det, der står i regeringsgrundlaget.
Men jeg bliver nødt til at sige: Vi har ikke en selvstændig målsætning om, at der skal være mindre animalsk produktion i Danmark.
Vi har en målsætning om at bistå landbruget med den proces, de er i gang med, for at sikre, at der foregår en grønnere animalsk produktion i Danmark, og der ligger vi allerede helt oppe og er med i førerfeltet i Europa, og det skal vi jo blive ved med at være i fremtiden.
Jeg tror ikke, at løsningen på de globale klimaudfordringer er at sige, at der ikke skal være kødproduktion i Danmark, for så bliver det kød jo bare produceret et andet sted.
Altså, hvert eneste år går millioner og atter millioner af særlig kinesere og indere fra de laveste klasser op i middelklasserne, og de ændrer deres forbrug og spiser mere kød.
Hvis det ikke bliver produceret i Danmark, bliver det jo bare produceret et andet sted med dårligere dyrevelfærd og dårligere klimabeskyttelse.
Derfor ønsker jeg sådan set, at vi har en bæredygtig og fornuftig udvikling af dansk landbrug, også for klimaets skyld.
Franciska Rosenkilde (ALT), 2023-10-05:
Tak for det.
Jeg hører også ordføreren sige, at det er vigtigt for Venstre, at vi har et stærkt, bæredygtigt og klimavenligt landbrug og en ditto fødevareproduktion i fremtiden.
Det er jeg og Alternativet også enige i.
Selv om ordføreren tit hentyder til, at vi i Alternativet ønsker at afvikle landbruget, så må jeg bare igen og igen sige: Det er ikke ambitionen; vi har faktisk et meget udførligt program for, hvordan vi gerne vil udvikle landbruget.
Når ordføreren både anerkender, at vi har en klimakrise, at landbruget i dag står for omkring en tredjedel af vores udledninger i Danmark, og at 90 pct. af det kommer fra den animalske produktion, så kan man godt se, at vi er nødt til at gøre noget – når vi nu er så ambitiøse, at vi både gerne vil nå vores klimamål og have et bæredygtigt landbrug og en bæredygtig fødevareproduktion i fremtiden.
Derfor vil jeg gerne spørge ordføreren: Forestiller man sig, at man kan se en anden form for produktionssammensætning end i dag?
Morten Dahlin (V), 2023-10-05:
Men prøv at høre: Jeg er stolt af det danske sundhedsvæsen, og jeg er stolt af de medarbejdere, herunder mine egne familiemedlemmer, der hver dag gør en indsats for at forbedre danskernes sundhed og redde liv og behandle mennesker, der er syge.
Det vil jeg gerne sige fuldstændig uden forbehold: Det er jeg stolt af.
Hvad angår rapporten fra Region Midtjylland, har jeg læst den.
Jeg har også læst, at nogle meget fagligt tunge sundhedseksperter har været ude at sætte spørgsmålstegn ved metoden.
Men det betyder jo ikke, at der ikke er problemer.
Det er derfor, vi har lavet en genopretningsplan for kræftområdet.
Det er derfor, vi har lavet en akutplan.
Det er derfor, vi frem mod 2030 investerer historisk mange penge for at få det her til at fungere.
Og vi er også klar til at kigge på at skære ned på bureaukrati, så vi fjerner penge fra bureaukrati og i stedet for bruger dem på behandling.
Mette Thiesen (DF), 2023-10-05:
Jeg blev helt bekymret, da ordføreren sagde, at han var stolt.
For i mange af de historier, jeg læser og danskerne læser, er der for at være helt ærlig ikke meget at være stolt af.
For det er mennesker, der står på venteliste og dør.
Sundhedsvæsenet er fuldstændig sandet til i djøfferi.
Hvor mange djøf'ere er Venstre villig til at fjerne fra det danske sundhedsvæsen, sådan at vi fokuserer pengene på patienterne?
Og er Venstre klar til at bakke op om det, som vi ønsker i Dansk Folkeparti, nemlig at de mange penge, som danskerne betaler i skat, skal de altså også have lov til følger med over i et privat tilbud fra dag nummer et, hvis ikke det offentlige kan levere?
Morten Dahlin (V), 2023-10-05:
Jo, det kan jeg garantere spørgeren at vi gør.
Vi er enormt stolte af, at vi i vores regeringsperiode op igennem 00'erne og også i den periode, vi sad i regering i 2010'erne, har taget nogle enorme kvantespring i vores sundhedsvæsen og er gået fra, at der var områder, hvor vi lå helt i den europæiske – og nu siger jeg det rigtigt – tredje division og vi nu er rykket op i superligaen, bl.a. på kræftområdet, hvor vi virkelig har udviklet os.
Så jo, det er vi meget stolte af.
Betyder det så, at der ikke er steder i dag, hvor der er udfordringer, og hvor der er problemer, der skal løses?
Det er jo derfor, noget af det første, den her regering gjorde, var at lave en akutplan, der investerede i sundhedsvæsenet, og som i øvrigt også inddrog private aktører mere, så vi får brugt hele kapaciteten til at nedbringe ventelisterne, og effekten er allerede begyndt så småt – så småt – at kunne ses i form af kortere ventelister.
Det er også derfor, vi frem mod 2030 laver hvis ikke den, så en af de største enkeltstående investeringer i vores sundhedsvæsen for at rette op på nogle af de problemer, der er.
Så vi står i den grad ved det danske sundhedsvæsen, og vi er også i gang med at løse de udfordringer, som jeg fuldt ud anerkender at der stadig væk er.
Signe Munk (SF), 2023-10-05:
Jeg vil starte med at citere: »Klimakrisen venter ikke på regeringens klimanøl.
Jo hurtigere vi får gang i forhandlingerne, jo hurtigere kan vi begynde at reducere drivhusgasudledningen.«
Det skrev fru Marie Bjerre lige før folketingsvalget om det forestående 2025-klimamål, og som ordføreren også ved, skortede det ikke på kritik af den S-ledede regering, når det kom til klimapolitikken.
Venstres linje var kort og godt: tempo, handling, tempo.
Jeg vil også sige, at jeg også selv har moset og maset på hr. Dan Jørgensen i sidste periode, men man må jo sige, at klimaaftaler for over 100 mia. kr. og omkring 60-70 stykker alligevel er noget, men jeg havde alligevel tænkt, at når Venstre nu havde maset så meget på i sidste periode, ville klimaaftalerne komme i hobetal.
Derfor vil jeg kort og godt høre, om ordføreren er tilfreds med det tempo, der bliver lagt for dagen, hvor regeringen kun har evnet at komme med ét nyt klimaforslag, og det handler om 2025-målet.
Morten Dahlin (V), 2023-10-05:
Jeg mener, at den her regering tager klimaudfordringerne meget alvorligt, og at vi gør det på en måde, hvor vi ikke kun opstiller mål og holder skåltaler om, hvor vigtigt det er, men hvor vi har snuden i sporet for at implementere det, der skal foregå ude i virkeligheden.
Det er, uanset om det handler om danmarkshistoriens største udbud af havvind; det er, uanset om det handler om at leve op til 2025-målet; og det er, uanset om det handler om at sikre, at der er gode rammevilkår for grønne iværksættere, der skal være med til at løse nogle af de her udfordringer.
Vi er en handlingens regering, når det handler om at levere konkrete grønne løsninger, og det synes jeg er positivt, for man når ikke i mål med at løse klodens klimaudfordringer kun ved at tale om dem, ved at lave målsætninger.
Man bliver også nødt til at implementere det.
Mai Mercado (KF), 2023-10-05:
Tak, og tak for en rigtig god tale.
Der er flere borgerlige politikere, som har bemærket det, og nogle har endda også været lidt overrasket over det.
Det er vores vigtigste fællesskab, det er her, vi finder styrke, det er her, vi får støtte, det er her, vi møder forståelse, det er også her, vi får kærlighed, og det er her, vi får omsorg og støtte.
Men familierne er også pressede, og det er måske også derfor, at det er kommet helt op på den politiske dagsorden.
Derfor vil jeg bare spørge helt lavpraktisk, om Venstre vil fortælle, hvad deres vigtigste familiepolitiske mærkesag er for pressede børnefamilier.
Morten Dahlin (V), 2023-10-05:
Nej, og jeg må bare sige, at jeg tror, det er meget naivt, hvis Liberal Alliance har den tilgang, at der skulle forhandles om milliardstore skattelettelser til efteråret, hvis det var SF og Enhedslisten, der sad og var parlamentarisk grundlag for regeringen.
Men ordføreren kan jo spørge SF og Enhedslisten, om jeg tager fejl.
Jeg er ret overbevist om, at det skulle der ikke.
Det skal der, fordi vi har dannet en bred regering, hvor vi også siger, at en del af det, vi gennemfører med vores økonomiske politik, er skattelettelser til hårdt plagede danske skatteborgere.
Det er jeg stolt af som Venstremand, og jeg er overbevist om, at det ikke var sket, hvis ikke vi havde dannet den her brede regering.
Carsten Bach (LA), 2023-10-05:
Det rigtige svar er ca. 6 mia. kr., og at der rent faktisk også blev givet lettelser i topskatten.
Er det i virkeligheden ikke et udtryk for, at man faktisk godt kan få de skattelettelser?
Så er det i virkeligheden ikke et udtryk for, at man faktisk godt kan få skattelettelser, også uden at Venstre indgår i en regering og står på talerstolen med de der meget værdibårne liberale talestrømme, som vi har hørt fra ordføreren i dag?
Morten Dahlin (V), 2023-10-05:
Det er korrekt.
Jeg sad ikke i Folketinget i 2011, og derfor har jeg ikke svaret på, hvor meget skatten blev sænket, men så vidt jeg husker, blev der ikke givet topskattelettelser.
Jeg synes også, det er væsentligt at give lettelser i toppen af skalaen, eksempelvis at halvere topskatten for 250.000 mennesker og sikre, at 400.000 topskatteydere skal betale lidt mindre i skat, så dem, der er selvstændige, tager en ekstra kunde ind, så dem, der måske har lyst til det, tager en ekstra vagt, og så familierne får et større økonomisk pusterum derhjemme.
Det er noget af det, vi kommer til at gennemføre med den her regering.
Den samlede skattepakke, der ligger på bordet her, trækker ultimativt i den rigtige retning, hvilket gør Danmark rigere og gør de skatteplagede skatteborgere mindre skatteplagede.